Ертең Қытайдағы туризм жылы ресми түрде бастау алады
DATE: 19:58, 27 Наурыз 2024 | GMT +5
TITLE: Ертең Қытайдағы туризм жылы ресми түрде бастау алады
URL: https://kaz.inform.kz/news/erten-kitaydagi-turizm-zhili-resmi-turde-bastau-aladi-eb8af5/
META: DATE: 19:58, 27 Наурыз 2024 | GMT +5
TOTAL WORDS: 221
AUTHOR(S):
TEXT: Қазіргі таңда Бейжіңге Қазақстанның ресми делегациясы келіп жетті. Оның құрамында Премьер-Министрдің орынбасары, Сыртқы істер министрі Мұрат Нұртілеу, Туризм және спорт министрі Ермек Маржықпаев, сондай-ақ әкімдіктердің, «Kazakh Tourism» Ұлттық компаниясының, «Атамекен» ҰКП-ның өкілдері мен 150-ден астам мәдениет қайраткерлері бар. Қазіргі таңда ресми іс-шаралар өтетін нысандарда қызу дайындық барысы жүріп жатыр. Конференц зал мен концерттік залдар қонақтарды күтуге әзірленіп, әртістік ұжымдар дайындықтарын жүргізіп жатыр. Жылдың ашылуы аясында бірқатар іс-шара өтеді. Олар Туризм және инвестицияларды дамыту бойынша Қазақстан-Қытай форумы, Қазақстан облыстарының көрмесі, этноауылдағы мәдени іс-шаралар, сонымен қатар галаконцерт болмақ. Ұйымдастырушы – Қазақстан Республикасы Туризм және спорт министрлігі. Айта кетейік, форумға қатысушылар Қазақстанның 17 облысының стендтерін тамашалай алады. Онда әрбір өңірдің туристік нысандары көрсетілген. Сондай-ақ форум аясында туризм саласындағы мемлекеттік органдар мен компаниялардың қатысуымен екі панельдік сессия өтеді. Бірінші сессия «Қытай саяхатшылары үшін Қазақстандағы ұйымдастырылған туризм мүмкіндіктері», екінші сессия «Туристік бизнестегі әріптестік: Қазақстан-Қытай арасындағы инвестициялық мүмкіндіктер». Оған қоса, форум барысында «Kazakh Tourism» ұлттық компаниясы мен Messe Frankfurt Asia Holding өкілдері арасында өзара түсіністік туралы меморандумға қол қойылады. Өз кезегінде Қазақстан мәдениетін галаконцертте өнер көрсететін әртістер таныстырады. Олардың қатарында шығармашылық музыка және би ұжымдары, сондай-ақ Роза Рымбаева, Әли Оқапов, Майра Мұхамедқызы, Зарина Алтынбаева, «Ұлытау» тобы және басқа да жарқын солистер бар. галаконцертте Қытайдың өнерпаздары да өнер көрсетеді. Оған қоса, делегаттар қатарында Олимпиада чемпионы Серік Сәпиев, UFC спортшысы Шавкат Рахмонов пен Олимпиада жүлдегері Қанат Ислам да бар
